**Epitaf pe o cruce**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-acuma pentru mine s-a cam făcut târziu

Şi am uitat şi grija şi truda şi păcatul.

Aici, la căpătâiul acestei cruci e viu

Şi doar se odihneşte o vreme sus-semnatul.

Am fost cândva şi tânăr şi vesel şi ferice

Şi am trecut pe-aici gândindu-mă la toate

Dar văd că dintr-o viaţă de om acum pe cruce

Sunt dăltuite-n piatră doar numai două date.

Şi toate câte fuse și bune dar și rele

Le-au scos pe rând afară ca să încapă poza

Nu-s ani de suferințe, nici visele rebele

Nici c-am urmat pe Domnul pe Via Dolorosa.

Dacă din începuturi aş fi găsit eu Calea

Ce duce de la moarte la Adevăr şi Viaţă

Aş fi acum departe cutreerând sub zarea

Din care izvorăsc lumini de dimineaţă.

Acel înscris pe crucea prin care subsemnatul

E martor la-nviere durerii și-al tristeţii

E numele prin care la moarte condamnatul

Va fi găsit de Domnul înscris în Cartea Vieţii.